b'\n_START_ARTICLE_\nHarm\xc3\xb2nics artificials i harm\xc3\xb2nics naturals\n_START_PARAGRAPH_\nEls termes harm\xc3\xb2nic artificial i harm\xc3\xb2nic natural fan refer\xc3\xa8ncia a diferents tipus d\'harm\xc3\xb2nics que es poden interpretar amb instruments de corda segons el mode d\'executar-los. S\'anomenen harm\xc3\xb2nics naturals aquells produ\xc3\xafts en una corda a l\'aire, mentre que s\'anomenen artificials aquells produ\xc3\xafts en una corda trepitjada.\n_START_SECTION_\nHarm\xc3\xb2nics en una corda\n_START_PARAGRAPH_\nUna corda tensa vibra vibra amb un espectre harm\xc3\xb2nic la freq\xc3\xbc\xc3\xa8ncia fonamental del qual dep\xc3\xa8n de la densitat, la tensi\xc3\xb3 i la llargada de la corda; m\xc3\xa9s precisament, \xc3\xa9s inversament proporcional a la llargada. La vibraci\xc3\xb3 de la corda es descompon en suma de diferents modes de vibraci\xc3\xb3 que corresponen a les diferents freq\xc3\xbc\xc3\xa8ncies de l\'espectre harm\xc3\xb2nic, totes elles m\xc3\xbaltiples enters f, 2f, 3f, 4f, ..., de la freq\xc3\xbc\xc3\xa8ncia fonamental f._NEWLINE_Els harm\xc3\xb2nics es produeixen tocant lleugerament la corda en certs punts al llarg de la mateixa. Si es toca en un punt arbitrari es "maten" tots els modes de vibraci\xc3\xb3 i queda un so apagat. Tanmateix, tocant en certs punts concrets que corresponguin a divisions de la llargada de la corda per enters petits, s\'est\xc3\xa0 tocant en nodes d\'alguns modes de vibraci\xc3\xb3. Aquests modes no s\xc3\xb3n doncs amortits pel contacte amb el dit, mentre que s\xc3\xad que ho s\xc3\xb3n el mode fonamental i d\'altres. El resultat \xc3\xa9s un so que, per la seva composici\xc3\xb3 de freq\xc3\xbc\xc3\xa8ncies, es percep amb una major altura que la que correspondria a la corda lliure.\n_START_SECTION_\nHarm\xc3\xb2nics naturals i harm\xc3\xb2nics artificials\n_START_PARAGRAPH_\nQuan els harm\xc3\xb2nics es produeixen en una corda que sona a l\'aire (\xc3\xa9s a dir, sense ser petjada pels dits) s\'anomenen naturals. Si es produeixen en una corda petjada es diuen artificials, tot i que la denominaci\xc3\xb3 nom\xc3\xa9s fa refer\xc3\xa8ncia a la forma d\'execuci\xc3\xb3. _NEWLINE_La producci\xc3\xb3 d\'un harm\xc3\xb2nic artificial \xc3\xa9s m\xc3\xa9s complicada perqu\xc3\xa8 amb la mateixa m\xc3\xa0 (usualment l\'esquerra) l\'instrumentista ha de pr\xc3\xa9mer amb un dit la corda sobre la nota que correspongui i amb un altre dit ha de tocar lleugerament la mateixa corda, pel costat que toca al pont, a fi de produir l\'harm\xc3\xb2nic._NEWLINE_Una variant dels harm\xc3\xb2nics artificials s\xc3\xb3n els pinch harmonics que s\'executen amb la guitarra el\xc3\xa8ctrica.'